
РЕПУБЛИКА БЪЛГАРИЯ
Министър на земеделието и храните

ДО
МИНИСТЕРСКИЯ СЪВЕТ
НА РЕПУБЛИКА БЪЛГАРИЯ


ДОКЛАД
ОТ ПЛАМЕН АБРОВСКИ – МИНИСТЪР НА ЗЕМЕДЕЛИЕТО И ХРАНИТЕ

Относно: Проект на Решение на Министерския съвет за приемане на актуализиран Национален план за действие за устойчива употреба на пестициди в Република България


УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,
На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане от Министерския съвет проект на решение за приемане на актуализиран Национален план за действие за устойчива употреба на пестициди (НПДУУП) в Република България.

Причини, които налагат приемането на акта
С цел транспониране на разпоредбите на Директива 2009/128/ЕО на Европейския парламент и на Съвета от 21 октомври 2009 година за създаване на рамка за действие на Общността за постигане на устойчива употреба на пестициди, с протоколно решение на Министерския съвет от 21.11.2012 г. беше приет Националния план за действие за устойчива употреба на пестициди в Република България.
Съгласно чл. 4, т. 2 от Директива 2009/128/ЕО и чл. 124, ал. 5 от Закона за защита на растенията НПДУУП се преразглежда най-малко на всеки 5 години и при необходимост се актуализира. Министерският съвет одобрява Националния план за действие за устойчива употреба на пестициди в Република България, като всяка промяна се нотифицира пред Европейската комисия.
В тази връзка Националният план за действие за устойчива употреба на пестициди беше преразгледан и на 13 Август 2020 г. с Решение № 571 на Министерски съвет бе приет Актуализирани Национален план за действие за устойчива употреба на пестициди в Република България.
Поради изтичане на петгодишния период от прилагането на Актуализирания НПДУУП със заповед № РД 09-959 от 05.09.2024 г. на министъра на земеделието и храните беше сформирана междуведомствена работна група (МРГ), която да извърши преглед на изпълнението на настоящия НПДУУП за периода 2020 – 2024 г. и изготви втори проект на Актуализиран НПДУУП. Необходимостта от актуализиране на НПДУУП беше продиктувана от нуждата да бъдат въведени измерими количествени показатели за измерване на напредъка в съответствие с препоръките от доклада на Европейската сметна палата и Стратегията „От фермата до трапезата“, като част от Европейския зелен пакт, както и влизане в сила на ново законодателство.
Във връзка с преценяване на необходимостта от извършване на екологична оценка на втория проект на актуализиран Национален план за действие за устойчива употреба на пестициди в Република България е изпратено Уведомление, Приложение № 3 към чл. 8 от Наредбата за условията и реда за извършване на екологична оценка на планове и програми, с възложител Българска агенция по безопасност на храните. В отговор на основание чл. 2, ал. 2 от Наредбата за условията и реда за извършване на екологична оценка на планове и програми, с писмо № ЕО-1-2 от 30.01.2026 г. министъра на околната среда и водите уведомява, че за вторият проект на Актуализиран Национален план за действие за устойчива употреба на пестициди в Република България не е необходимо провеждане на процедура по реда на Глава втора от наредбата.

Цели
Основни цели на НПДУУП са намаляване на рисковете и въздействието от употребата на пестициди върху здравето на хората и околната среда и насърчаване на интегрираното управление на вредителите и на алтернативни подходи или методи. В него са разписани целите, към които страната ни се стреми и мерките и срокове за постигането им. Заложени са измерими количествени показатели, които да позволят определяне на напредъка, свързан с изпълнението на заложените цели и мерки.
Като най-значими изменения в проекта на НПДУУП са въведените измерими количествени показатели за отчитане изпълнението на 10 мерки, някои от които са както следва:
Мярка 1. Обучение на професионални потребители на пестициди, дистрибутори и консултанти:
- Ежегодно повишаване с 5% броя на обучаваните земеделски стопани от общия брой регистрирани земеделски стопани до постигане на 100% обучени земеделски стопани, които прилагат продукти за растителна защита (ПРЗ) от професионална категория на употреба.
Мярка 2. Пускане на пазара и изисквания за продажба на пестициди:
- Увеличаване на броя нискорискови ПРЗ;
- Увеличаване на броя на ПРЗ, съдържащи микроорганизми;
- Намаляване на броя на ПРЗ, кандидати за замяна;
- Намаляване на констатираните нарушения при проверките на пазара до 2 %.
Мярка 3. Боравене с пестициди, съхранение на пестициди и управление на техните празни опаковки и остатъчни количества:
- Намаляване на употребата на химични и по-опасни пестициди;
- Намаляване на нарушенията при проверките на употребата на ПРЗ до 1% до 2030 г.;
- Процентът събираемост на празни опаковки от ПРЗ да достигне 100%;
- Процентът на обезвредените ПРЗ да достигне 100% на годишна база;
- Да се проверяват 100% от всички лицензирани фирми за третиране на отпадъци с ПРЗ веднъж годишно;
- Коефициентът изразяващ пуснати на пазара ПРЗ, изразени в активни вещества в кг към използваната земеделска площ в хектар да бъде под 1.
Мярка 4. Проверка на използваното оборудване за прилагане на пестициди:
- Достигане до 100% проверено оборудване от регистрираното до 2030 г.;
- Достигане до 100 % регистрирано оборудване до 2030 г.;
- Достигане до 100% проверено оборудване прикрепено към въздухоплавателно средство до 2030 г.;
- Достигане до 100% проверено оборудване от регистрираното прикрепено към влак до 2030 г.;
- Употреба на неконтролирано оборудване за прилагане на пестициди да е под 10% до 2030 г.;
Мярка 5. Въздушно пръскане:
- Намаляване на площите, третирани чрез въздушно пръскане до достигане на 0.1 %;
- Намаляване на броя разрешения за извършване на въздушно пръскане;
- Да се запази тенденцията да не се констатират нарушения при извършване на въздушно пръскане.
Мярка 6. Интегрирано управление на вредителите:
- Увеличаване броя на регистрираните консултанти;
- Увеличаване на площта на която се извършва интегрирано производство на растения и растителни продукти;
- Увеличаване на площите за биологично земеделие в % спрямо използваната земеделска площ до достигане до 7 %;
- Увеличаване броя на разработвани, завършени и внедрени математически модели за прогнозиране.
Мярка 7. Специални мерки за опазване на водната среда и на питейната вода и допълнителни мерки за опазване на околната среда:
- Намаляване на броя проби питейни и бутилирани води с установено съдържание на пестициди над максимално допустимата концентрация (МДК), изразено в %;
- Намаляване на броя проби повърхностни води, предназначени за питейно-битово водоснабдяване с уставено съдържание на пестициди над МДК, изразено в %;
- Намаляване на броя проби подземни води, предназначени за питейно-битово водоснабдяване с установено съдържание на пестициди над МДК, изразено в %;
- Намаляване на установените нарушения свързани със спазване на изискванията за забрана и ограничение на използването на пестициди в санитарно-охранителните зони, изразено в %;
- Намаляване на броя ПРЗ, които са класифицирани като опасни за водната среда, изразено в %;
- Увеличаване на броя изследвани почви за съдържание на устойчиви хлорорганични пестициди;
- Намаляване на броя проби почви с установено съдържание над МДК на устойчиви хлорорганични пестициди, съгласно Заповед на министъра на околната среда и водите.
Мярка 8. Информация за обществеността относно площите, третирани с пестициди и повишаване на осведомеността относно въздействието от употребата на пестициди за здравето на хората и околната среда:
- Намаляване броя на установените нарушения, свързани с неоповестяване на растителнозащитните мероприятия;
- Намаляване на броя сигнали, доказано свързани с опазване на пчелите и пчелните семейства от отравяне;
- Намаляване на броя случаи на отравяне с ПРЗ.
Мярка 9. Намаляване на употребата или на рисковете от пестициди за определени площи:
- Намаляване на констатираните нарушения за използване на ПРЗ от професионална категория на употреба в площи, използвани от широката общественост, защитени територии и други специфични площи (съгласно чл. 12 от Директива 2009/128/ЕО);
- Намаляване с 50 % на нарушенията за използване на пестициди в защитени територии и в зони от екологичната мрежа „Натура 2000“;
- Намаляване с 50 % на броя доказани случаи на отравяне на животни, птици и други нецелеви организми с пестициди;
Мярка 10. Показатели за риска:
- Намаляване на броя проби с установено съдържание на остатъци от пестициди над МДК в храни от растителен произход, изразено в %;
- Увеличаване на броя анализирани проби за идентификация на употребените ПРЗ;
- Увеличаване на броя анализирани вещества (%) и новозакупено/ подменено оборудване (бр. или %).

Финансови и други средства, необходими за прилагането на акта
Необходимите финансови средства за обезпечаване на дейностите на бюджетните организации за изпълнението на актуализирания Национален план за действие се осигуряват от бюджета на съответните министерства – компетентни органи по изпълнението на националния план за действие, в рамките на техните разходни тавани.
Предложеният проект на акт не води до въздействие върху държавния бюджет, поради което е приложена финансова обосновка, съгласно чл. 35, ал. 1, т. 4, буква „б“ от Устройствения правилник на Министерски съвет и на неговата администрация.
За приемането на проекта на акт не са необходими допълнителни разходи/трансфери и други плащания.
Проектът на акт не води до изменения в целевите стойности на показателите за изпълнение по програми, в това число и ключовите индикатори.

Очаквани резултати от прилагането на акта
Прилагането на Актуализирания НПДДУУП е от съществено значение за цялостното подобряване на околната среда и опазване общественото здраве и здравето на животните, като гарантира пълно съответствие с целите на Стратегия „От фермата да трапезата“ за намаляване на употребата и риска от химични вещества и намаляване на по-опасните пестициди с 50% до 2030 г. Тези цели са представени и в Стратегията за биологично разнообразие, Плана за действие за нулево замърсяване и Стратегията за почвите като част от Европейския зелен пакт, където е подчертана необходимостта от преход към справедлива, здравословна и екологосъобразна продоволствена система, публикувани в Съобщение на Комисията до Европейския парламент, Съвета, Европейския икономически и социален комитет и Комитета на регионите „Път към здравословна планета за всички План за действие на ЕС: „Към нулево замърсяване на въздуха, водата и почвата“ COM/2021/400 final Съобщение на Комисията до Европейския парламент, Съвета, Европейския икономически и социален комитет и Комитета на регионите „Стратегия на ЕС за биологичното разнообразие за 2030 г. Да осигурим полагащото се място на природата в нашия живот“ COM/2020/380 final и Съобщение на Комисията до Европейския парламент, Съвета, Европейския икономически и социален комитет и Комитета на регионите „Стратегия на ЕС за почвите за 2030 г. Извличане на ползите от здравите почви за хората, храните, природата и климата“ COM/2021/699 final.
За постигане на тези цели в Актуализирания НПДУУП са заложени подходящи мерки, количествени показатели и конкретни графици до 2030 г., спазването на които ще допринесе за постигане на безопасно, устойчиво, по-екологосъобразно и ориентирано към климата земеделие, елиминиране на замърсяването и опазването на околната среда, възстановяване на биоразнообразието на системите. 
С второто актуализиране на Националния план за действие за устойчива употреба на пестициди Република България, като държава членка на Европейския съюз, продължава политиката за ефективно прилагане на устойчивата употреба на пестициди в посока постепенно и постоянно намаляване на използваните химични методи за третиране и замяната им с алтернативни такива, щадящи общественото здраве и околната среда.

Анализ за съответствие с правото на Европейския съюз
Проектът на решение не съдържа разпоредби, транспониращи актове на институциите на Европейския съюз, поради което не е приложена таблица на съответствието с правото на Европейския съюз.

Информация за проведените обществени консултации
Проектът на акт е публикуван за обществена консултация на интернет страницата на Министерството на земеделието и храните и на Портала за обществени консултации, със срок за предложения и становища 30 дни.
Справката за отразяване на постъпилите предложения и становища от обществената консултация по проекта, заедно с обосновка за неприетите е публикувана на интернет страницата на Министерството на земеделието и храните и на Портала за обществени консултации.

Материалът е съгласуван по реда на чл. 32 от Устройствения правилник на Министерския съвет и на неговата администрация. Направените целесъобразни бележки и предложения са отразени.


УВАЖАЕМИ ГОСПОДИН МИНИСТЪР-ПРЕДСЕДАТЕЛ,	
УВАЖАЕМИ ГОСПОЖИ И ГОСПОДА МИНИСТРИ,
Във връзка с гореизложеното и на основание чл. 8, ал. 3 от Устройствения правилник на Министерския съвет и на неговата администрация, предлагам Министерският съвет да приеме приложения проект на Решение за приемане на актуализиран Национален план за действие за устойчива употреба на пестициди в Република България.

	Приложение:
	1. Проект на решение на Министерския съвет;
2. Проект на актуализиран Национален план за действие за устойчива употреба на пестициди в Република България;
3. Писмо № ЕО-1-2 от 30.01.2026 г. от Министерството на околната среда и водите относно липса на необходимост от провеждане на процедура по реда на Глава втора от Наредбата за условията и реда за извършване на екологична оценка на планове и програми;
4. Финансова обосновка;
5. Справка за отразяване на становищата, постъпили по реда на чл. 32 – 34 от УПМСНА;
6. Постъпилите становища по реда на чл. 32 – 34 от УПМСНА;
7. Справка за отразяване на постъпилите предложения и становища от обществената консултация;
8. Постъпилите предложения и становища от обществената консултация;
9. Проект на съобщение за средствата за масово осведомяване.

